Stari šehitluci u Blagaju
Stari šehitluci u Blagaju nalaze se ispod tvrđave na starom karavanskom putu, koji je do 1903. godine vodio od Blagaja do Nevesinja. Iznad mahale Bunsko nalaze se najstariji blagajski šehitluci. Danas su očuvana samo dva uzglavna i dva nožna nišana, bez natpisa i ornamenata. Na ovom lokalitetu, sve do Drugog svjetskog rata, mektebska djeca iz Blagaja dolazila su na kišne dove. O nastanku ovog harema postoje dvije predaje, ali obje potječu iz 15. vijeka. Prema prvoj predaji, kaže se da su tu pokopani vojnici koji su sa sultanom Mehmedom II 1463. godine učestvovali u opsadi starog grada Blagaja. Tom prilikom izgubili su svoje živote, te su na istom mjestu i sahranjeni. Druga kaže da su na tom mjestu sahranjeni dizdar i posada grada Blagaja krajem 15. vijeka koje su zatvoreni hajduci pobili prilikom bijega iz tvrđave. To se dogodilo jedne noći kada je čuvar zatvora nepažnjom ostavio zatvor otvoren i na taj način omogućio zatvorenicima da u gradu naprave pokolj i pobjegnu. Sve do kraja Drugog svjetskog rata ovdje su na svaki bajram, poslije izlaska iz džamije izlazili Dizdarevići učeći "Ja-sine" i "Fatihe" za duše svojih predaka.